Diari Oficial de la Generalitat Valenciana


Sumari del DOGV 9854, del 22-05-2024 (2024/4640)

DECRET 55/2024, de 20 de maig, del Consell, pel qual es crea i regula el Comité de Cooperació Autonòmica i Local de la Comunitat Valenciana.
--------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/05/20/55/dof/vci/html**

### Dades del document

Número de DOGV
:   9854

Data del DOGV
:   22-05-2024

Secció del DOGV
:   I. DISPOSICIONS GENERALS

Número del document
:   2024/4640


Data del document
:   20-05-2024

Organisme emissor
:   Presidència de la Generalitat

Tipus de document
:   Decret

Descriptors 

:   * Presidència de la Generalitat
    * Presidència de la Generalitat
    * administració regional
    * organització administrativa
    * legislació
    * cooperació regional

DECRET 55/2024, de 20 de maig, del Consell, pel qual es crea i regula el Comité de Cooperació Autonòmica i Local de la Comunitat Valenciana. [2024/4640]  
L'article 63.3 de l'Estatut d'Autonomia de la Comunitat Valenciana estableix que la Generalitat i els ens locals poden crear òrgans de cooperació, amb composició bilateral o multilateral, d'àmbit general o sectorial, en aquelles matèries en les quals existisquen competències compartides, amb finalitats de coordinació i cooperació segons els casos.  
La Generalitat, de conformitat amb el que disposa el títol IV de l'Estatut d'Autonomia de la Comunitat Valenciana, ostenta competència exclusiva en un elevat elenc de matèries, com ara cultura, patrimoni històric, ordenació del territori, turisme, obres públiques, servicis socials, esports, ensenyament, sanitat, protecció civil i seguretat pública, i protecció del medi ambient, entre altres.   
En una gran part d'estos àmbits competencials, les entitats locals també duen a terme nombroses actuacions, la qual cosa fa convenient articular una col·laboració interadministrativa mitjançant canals de col·laboració i cooperació permanents amb tots els municipis, províncies i altres entitats locals, i obrir un espai de consulta, treball i posada en comú d'aspectes rellevants per al municipalisme, que servisca com a fòrum permanent de treball, diàleg i d'avanç de les competències i els servicis públics.  
La Llei 40/2015, d'1 d'octubre, de règim jurídic del sector públic, regula la matèria de col·laboració interadministrativa mitjançant el desenvolupament de tècniques de cooperació i, especialment, les de naturalesa orgànica, per a fer efectiva esta col·laboració d'acord amb els principis bàsics establits en l'article 140 de lleialtat institucional, adequació a l'ordre de distribució competencial, col·laboració, cooperació, coordinació, eficiència en la gestió dels recursos públics, responsabilitat de cada administració pública en el compliment de les seues obligacions i compromisos, garantia i igualtat en l'exercici dels drets de tota la ciutadania en les seues relacions amb les diferents administracions i solidaritat interterritorial d'acord amb la Constitució.  
  
La Generalitat, des de la seua vocació municipalista i la seua voluntat de diàleg continu, considera convenient regular la creació i el funcionament del Comité de Cooperació Autonòmica i Local de la Comunitat Valenciana, com a òrgan de cooperació amb composició multilateral i d'àmbit general.  
Esta norma s'adapta als principis de necessitat, eficàcia, eficiència, proporcionalitat, seguretat jurídica i transparència. En virtut dels principis de necessitat i eficàcia, este decret es justifica per raons d'interés general, ja que pretén establir un sistema de cooperació estable en el marc competencial entre l'Administració de la Generalitat i les diputacions provincials i entitats locals de la Comunitat Valenciana, amb la finalitat de garantir la cobertura de les necessitats de la ciutadania, que és l'instrument més adequat per a garantir-ne la consecució.  
  
Respecte al principi de proporcionalitat, este decret conté la regulació imprescindible per a atendre les necessitats de col·laboració i cooperació entre les administracions públiques, sense que comporte mesures restrictives de cap tipus. Amb la finalitat de garantir el principi de seguretat jurídica, el contingut d'este decret és coherent amb la resta de l'ordenament jurídic, nacional i de la Unió Europea i és conforme amb les tècniques i relacions de cooperació que, amb caràcter de norma bàsica, es regulen en els articles 143, 144 i 145 de la Llei 40/2015, d'1 d'octubre, de règim jurídic del sector públic.  
En aplicació del principi de transparència, s'han definit clarament els objectius d'esta norma i la seua justificació, i s'ha possibilitat la participació activa dels seus destinataris en l'elaboració. Finalment, en aplicació del principi d'eficiència, este decret no comporta cap tipus de càrregues administratives innecessàries o accessòries.  
L'article 49.1.8a de l'Estatut d'Autonomia de la Comunitat Valenciana atribuïx a la Generalitat la competència exclusiva en matèria d'administració local, i en virtut del que disposa l'article 2 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, esta competència s'assigna a la Presidència de la Generalitat.  
Per tot això, de conformitat amb els articles 18.f), 28.c), 33.1 i 43 de la Llei 5/1983, de 30 de desembre, de la Generalitat, del Consell, després que s'haja emés un informe favorable de la Comissió Mixta de Cooperació entre la Generalitat i la Federació Valenciana de Municipis i Províncies, a proposta del president de la Generalitat, i amb la prèvia deliberació del Consell, en la reunió del 20 de maig de 2024,  
  
  
  
DECRETE  
  
Article 1. Objecte del decret  
1. Este decret té per objecte la creació i regulació del Comité de Cooperació Autonòmica i Local de la Comunitat Valenciana, com a òrgan permanent de consulta, treball i posada en comú d'aspectes rellevants per al municipalisme.  
2. El Comité té per objecte, d'una banda, fer efectives, de manera institucional i estable, les relacions de col·laboració entre l'Administració de la Generalitat, les diputacions provincials i la resta de les entitats locals de la Comunitat Valenciana i, d'una altra, compartir experiències i millorar la coordinació de les decisions que s'adopten en el seu si, amb la finalitat d'aprofundir en l'autonomia local i en les polítiques de cooperació.  
  
Article 2. Funcions del Comité de Cooperació Autonòmica i Local de la Comunitat Valenciana  
Les funcions del Comité de Cooperació Autonòmica i Local de la Comunitat Valenciana són les següents:  
a) Servir com a fòrum permanent de treball, de diàleg i d'avanç en l'exercici de les competències i servicis públics tant de la Generalitat, com de les diputacions provincials i entitats locals de la Comunitat Valenciana, en tots aquells àmbits que es consideren interessants o necessaris.  
b) Posada en comú de les necessitats d'inversions de la Generalitat en els municipis, així com de temes de seguretat, urbanisme, mobilitat i qualsevol altra matèria d'interés comú.  
c) Finançament local i autonòmic.  
d) Consulta i adopció d'acords que tinguen per objecte la millora de la coordinació entre les respectives Administracions en assumptes que els afecten de manera singular.  
  
Article 3. Composició i funcionament del Comité de Cooperació Autonòmica i Local de la Comunitat Valenciana  
1. El Comité serà presidit per la persona titular del departament de l'Administració de la Generalitat competent en matèria d'administració local, o la persona titular de la secretaria autonòmica en qui delegue.  
  
Les vocalies seran:  
a) Set alts càrrecs de l'Administració de la Generalitat amb rang no inferior a director o directora generals nomenats per la persona titular del departament de la Generalitat competent en matèria d'administració local.  
b) Les persones titulars de les presidències de les diputacions provincials, o les persones que designen per a la seua substitució.  
c) Les persones titulars de les alcaldies d'Alacant, Castelló de la Plana, Elx i València, o les persones regidores en qui deleguen.  
d) La persona titular de la Presidència de la Federació Valenciana de Municipis i Províncies, o la persona que designe en la seua substitució.  
2. Es procurarà que, en el nomenament de les persones que componen el Comité, existisca una presència paritària de dones i homes.  
3. La secretaria del Comité serà exercida per la persona que designe la Presidència entre les persones nomenades per la Generalitat.  
4. En funció de les matèries a tractar en cada reunió, i quan així ho aconselle la naturalesa i el contingut dels assumptes a tractar, la presidència de l'òrgan podrà convidar a participar en les reunions a diferents persones responsables públiques en els àmbits respectius. Les persones vocals titulars podran, així mateix, proposar motivadament a la Presidència la invitació a participar de càrrecs i/o tècnics de les seues administracions públiques.  
5. El règim jurídic de funcionament del Comité serà el que està regulat per la normativa bàsica sobre funcionament dels òrgans col·legiats, per la normativa autonòmica que la desplegue, així com per les normes que puga aprovar el comité per a completar el seu règim de funcionament.  
  
Article 4. La Presidència  
Corresponen a la Presidència del Comité les següents funcions:  
a) Convocar les seues reunions i fixar l'ordre del dia.  
b) Presidir les sessions i dirigir les seues deliberacions i debats.  
c) Exercir qualsevol altra funció que li encomane el Comité.  
  
Article 5. La Secretaria  
Corresponen a la Secretaria les següents funcions:  
a) Preparar les reunions.  
b) Estendre acta de les reunions que serà autoritzada amb la seua signatura i visada per la Presidència.  
c) Expedir els certificats dels acords adoptats.  
d) Elaborar, obtindre i distribuir la documentació que siga necessària per al tractament dels assumptes.  
e) Custodiar la documentació i atendre el funcionament intern del Comité.  
  
Article 6. Funcionament del Comité de Cooperació Autonòmica i Local de la Comunitat Valenciana  
1. El Comité es reunirà, amb caràcter ordinari, com a mínim, una vegada cada sis mesos, i, amb caràcter extraordinari, a iniciativa de la Presidència, amb indicació expressa dels assumptes a tractar. Les reunions podran realitzar-se mitjançant assistència presencial o telemàtica de les persones integrants.  
2. La convocatòria s'efectuarà per la Secretaria, per ordre de la Presidència, i serà notificada a les persones que formen part de l'òrgan, amb una antelació mínima de 72 hores, excepte en els casos d'urgència lliurement apreciats per la persona convocant, en els quals no s'aplicarà este termini mínim.  
3. De cada reunió se n'alçarà una acta que contindrà la relació de persones assistents i els acords adoptats, prescindint de les deliberacions, llevat que qualsevol de les persones que integren el Comité sol·licite que s'incloga alguna manifestació produïda en el curs de la reunió. La Secretaria custodiarà la documentació i atendrà el funcionament intern del Comité.  
4. Les i els vocals podran proposar a la Presidència, qui decidirà si ho admet o no en última instància, la inclusió en l'ordre del dia de la sessió dels assumptes del seu interés, relacionats directament i justificadament amb l'objecte i les funcions d'este Comité.  
  
Article 7. Règim d'adopció d'acords  
Les decisions del Comité adoptaran la forma d'acord amb la conformitat de les representacions de les administracions participants, que serà formalitzat mitjançant la signatura de les persones integrants.  
  
  
DISPOSICIÓ ADDICIONAL  
  
Única. Incidència pressupostària  
La creació de l'òrgan regulat en este decret i el seu funcionament no tindran gens d'incidència en la despesa del departament de la Generalitat que li done suport, que atendrà el seu funcionament amb els seus propis recursos personals i materials, així com no tindrà gens d'incidència en qualsevol tipus de despesa en el pressupost de la Generalitat.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o d'inferior rang que s'oposen al que estableix este decret.  
  
  
DISPOSICIONS FINALS  
  
Primera. Habilitació normativa  
S'habilita la persona titular del departament competent en administració local per a dictar totes les disposicions que s'estimen oportunes per al desplegament d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de maig de 2024  
  
El President de la Generalitat,  
CARLOS MAZÓN GUIXOT


Còpia Permalink ELI